Nariadenie Komisie (ES) č. 1459/2003
z 18. augusta 2003,
ktorým sa na hospodársky rok 2003/2004 stanovuje minimálna cena, ktorá sa má zaplatiť výrobcom za nespracované sušené figy, a výška výrobnej pomoci na nespracované sušené figy
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2201/96 z 28. októbra 1996 o spoločnej organizácii trhov s výrobkami so spracovaného ovocia a zeleniny [1], naposledy zmenené a doplnené nariadením Komisie (ES) č. 453/2002 [2], a najmä na jeho článok 6b ods. 3 a článok 6c ods. 7,
keďže:
(1) Článok 2 ods. 1 písm. c) nariadenia Komisie (ES) č. 449/2001 z 2. marca 2001, ktorým sa ustanovujú podrobné pravidlá uplatňovania nariadenia Rady (ES) č. 2201/96, pokiaľ ide o program pomoci pre výrobky z ovocia a zeleniny [3], naposledy zmeneného a doplneného nariadením (ES) č. 1426/2002 [4], ustanovuje dátumy hospodárskeho roku pre sušené figy.
(2) Kritériá stanovenia minimálnej ceny a výšky výrobnej pomoci sú ustanovené článkom 6b a 6c nariadenia (ES) č. 2201/96.
(3) Článok 1 nariadenia Komisie (ES) č. 1573/1999 z 19. júla 1999, ktorým sa ustanovujú podrobné pravidlá uplatňovania nariadenia Rady (ES) č. 2201/96, pokiaľ ide o charakteristické znaky sušených fíg, ktoré spĺňajú podmienky na udelenie pomoci v rámci programu výrobnej pomoci [5], ustanovuje kritériá, ktoré musia spĺňať výrobky, aby mohli užívať výhody minimálnej ceny a vyplatenia pomoci.
(4) Na hospodársky rok 2003/2004 by sa preto mala stanoviť minimálna cena a výrobná pomoc.
(5) opatrenia stanovené v tomto nariadení sú v súlade so stanoviskom Riadiaceho výboru pre výrobky z ovocia a zeleniny,
PRIJALA TOTO NARIADENIE:
Článok 1
Na hospodársky rok 2003/2004:
a) minimálna cena za nespracované sušené figy uvedené v článku 6b nariadenia (ES) č. 2201/96 je 878,86 EUR za tonu netto od výrobcu;
b) výrobná pomoc na sušené figy uvedené v článku 6c nariadenia (ES) č. 2201/96 je 264,83 EUR za tonu.
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. augusta 2003